فن بروباجاندى

تصغير| 300px| استخدمت الكنيسه فى القرون الوسطى الرسوم البورباجانديه.
تصغير| 300px| رسم بورباجاندى ضخم بيصور تاريخ المكسيك لـ دييجو ريبيرا.

الفن الپروپاجاندى Propagandistic art ، هو فن وظيفته خلق او ترسيخ افكار او اراء معينه فى عقول عامة الناس لخدمه اهداف سياسيه او دينيه او غيرها. فى العاده السلطات الحاكمه بتنشط و بتوجه الفن البروباجاندى لخدمة اهدافها و مصالحها و الترويج لأيديولوجيتها و نوعية نظام حكمها اللى بتسيطر بيه على الناس. الفن البروباجندى فى العاده بيختلف عن الفن الوطنى patriotic art اللى بينبع تلقائى من المشاعر الوطنيه الشخصيه من غير تدخل السلطات زى مثل شاعر بيكتب قصيده وطنيه بتعبر عن مشاعره الوطنيه الشخصيه من غير توجيه من السلطه الحاكمه.

الفن البروباجندى وسيله قديمه جداً استخدمها المصريين القدام و الفرس و الصينيين و غيرهم. فى اوروبا الملوك الهيسلينيستيين و السلطات الامبراطوريه يه استخدموه كتير جداً عن طريق نحت تماثيل و بنا مبانى تذكاريه و عمل عروض مسرحيه. و فى العصور الوسطى استخدمت الكنيسه الفنون التصويريه زى الرسم و النحت لتوجيه عامة الناس لاهدافها الدينيه والسلطويه ، و زاد استخدام الكنيسه للفن البروباجندى بطريقه كبيره جداً فى فترة الرنيسانس واتسببت تكاليف البرنامج الانشائى البروباجاندى اللى عمله البابا ليو العاشر Pope Leo X فى حصول اضطرابات كبيره و كانت من ضمن اسباب ظهور حركة المعارضه و الاصلاح البروتيستانتيه فى القرن الستاشر.

مع ظهور الدوله-القوميه nation-state فى اوروبا فى نهايات العصور الوسطى الحكومات المدنيه استخدمت هى كمان الفن البروباجاندى بكثره. الحكومات دى كانت حكومات ملكيه و الفن البروباجاندى كان بيخدم هدفين هما اظهار قوة السلطه الملكيه و ثروتها و مدح الملك و الترويج ليه شخصياً. مثل فى القرن السبعتاشر الفن البروباجاندى فى فرنسا فى عهد الملك لويس الاربعتاشر اتروج لعامة الناس فكرة ان غنا فرنسا سببه الملك نفسه و اتعملتله بروباجاندا فنيه كبيره لترسيخ الفكره فى عقول الناس.

القرن العشرين جاب معاه تغييرات كبيره فى الفن البروباجاندى. الترويج السلطوى بقى ممكن نقله للناس عن طريق وسايل مؤقته لكن رخيصه نسبى زى المجلات و الجرانيل و الراديو و التلفزيون و افلام السينما فقل استخدام الفنون الجميله. من الامثله اللى استخدمت فيها الفنون الجميله كبروباجاندا فى القرن العشرين كانت اعمال الفنانين المكسيكيين خوسيه كليمينت اوروزكو José Clemente Orozco و دييجو ريبيرا Diego Rivera و دافيد الفارو سيكويروس David Alfaro Siqueiros اللى اعمالهم الفنيه الضخمه فى الحجم على الحيطان ( Mural ) روجت لحركة اصلاحات 1921 وقت الثوره المكسيكيه و ضخمت الثقافه الاستيكيه على حساب الاسبان اللى غزو المكسيك.

فى اوروبا الزعيم النازى ادولف هيتلر خطط مع المهندس المعمارى الاكاديمى البرت سبير Albert Speer لبرنامج بنا مبنى تذكارى للاحتفال بذكرى وصول حزبه النازى للحكم و لتدعيم مفهوم التفوق العرقى للجنس الآرى على الأجناس البشريه التانيه حسب افكاره العنصريه هو و اتباعه النازيين و انه المنقذ و الزعيم الاوحد.

فى امريكا فى تلاتينات القرن العشرين وقت الانهيار الاقتصادى السلطات استخدمت الفن البروباجاندى لرفع مشاعر الفخر الوطنى و زيادة الانتاج. و فى الاتحاد السوفيتى الدوله رسمى شجعت الفن اللى بيمدح نظام الدوله و بيعلم ايديولوجيتها.

فى مصر استخدم الفن البروباجاندى على نطاق واسع فى عهد الرئيس جمال عبد الناصر و كانت بتتعمل اعمال فنيه كتيره زى الافلام و المسرحيات و غيرها لترسيخ نظام حكمه الديكتاتورى و تبرير تصرفاته و تلميع صورته فى عقول عامة الناس. بطبيعة الحال فى المجتمعات اللى بتنتشر فيها الاميه بيلعب الفن البروباجاندى اللى على شكل تمثليات و مسرحيات و افلام دور كبير فى تشكيل عقلية المواطنين.

 شوف كمان 
 بروباجاندا
 مصادر 

الرومان
تصنيف:فنون